Antti Rinne ( til hægri ) gekk á fund Sauli Niinistö Finnlandsforseta á þriðjudag þar sem hann baðst lausnar . AP Jafnaðarmenn í Finnlandi munu velja nýtt forsætisráðherraefni flokksins á sunnudaginn . Frá þessu var greint í morgun , en Antti Rinne baðst lausnar sem forsætisráðherra fyrr í vikunni eftir að Miðflokkurinn , sem á sæti í ríkisstjórn landsins , sagðist ekki treysta Rinne lengur til að leiða stjórn . Miðstjórn Jafnaðarmannaflokksins lagði í morgun til að Rinne leiði stjórnarmyndunarviðræðurnar fyrir hönd flokksins , en Rinne mun áfram starfa sem formaður Jafnaðarmannaflokksins þó að hann hafi sagt af sér sem forsætisráðherra . Þingflokkurinn á þó lokaorðið varðandi það hver leiðir viðræðurnar fyrir hönd flokksins . Miðflokksmenn hafa áður gefið grænt ljós á að Rinne geti leitt viðræðurnar . Varaformaður Jafnaðarmanna og samgönguráðherrann Sanna Marin og þingflokksformaðurinn Antti Lindtman hafa bæði lýst því yfir að þau sækist eftir því að verða næsti forsætisráðherra landsins . Þau hafa bæði sagt að þau geti þó ekki leitt stjórnarmyndunarviðræður þar sem þau sækist nú eftir að leiða nýja stjórn . Miðflokksmenn lýstu yfir vantrausti á Rinne í kjölfar átaka á vinnumarkaði sem snerust að finnskum póststarfsmönnum . Þingkosningar fóru fram í Finnlandi í vor og myndaði Jafnaðarmannaflokkurinn þá stjórn með Græningjum , Miðflokknum , Vinstra bandalaginu og Sænska þjóðarflokknum . Antti Rinne gekk á fund Sauli Niinistö , forseta Finnlands í dag þar sem hann baðst lausnar .